6. โครงการในอนาคต

ในปี 2550 บริษัทยังคงมีนโยบายในการขยายฐานเป้าหมายกลุ่มลูกค้าเพิ่มมากขึ้น อาทิ
กลุ่มสถาบันการเงิน ภาคการศึกษา และพลังงาน ซึ่งเป็นตลาดที่มีแนวโน้มศักยภาพการเติบโตสูง
นอกเหนือจากการพยายามรักษาฐานรายได้ในแต่ละตลาดให้เติบโตตามเป้าหมายที่วางไว้
โดยเฉพาะกลุ่มสถาบันการเงิน ซึ่งมีแนวโน้มจะลงทุนทางด้านเทคโนโลยีสารสนเทศมากขึ้นในระยะ
3-5 ปีข้างหน้า เพื่อตอบสนองทิศทางการขยายตลาดของบริษัทในภาพรวม
เนื่องจากมีความจำเป็นต้องปรับปรุงระบบฐานข้อมูล (Data Management)
เพื่อรองรับการปฏิบัติตามกฎเกณฑ์มาตรฐาน Basel II
ของธนาคารแห่งประเทศไทยที่จะเริ่มบังคับใช้ในปีพ.ศ. 2551 รวมทั้งกลุ่มสื่อสารโทรคมนาคม
ซึ่งบริษัทมีประสบการณ์ความรู้ความชำนาญสูง
โดยได้มีการขยายทีมงานเพื่อครอบคลุมลูกค้ากลุ่มดังกล่าวมากขึ้น โดยเฉพาะทีมงานขาย
รวมทั้งบุคลากรที่มีความรู้ความเชี่ยวชาญเฉพาะด้าน (Business Analysis/Domain Expert)
ในแต่ละกลุ่มธุรกิจลูกค้า ทั้งนี้บริษัทจะมุ่งเน้นการพัฒนาผลิตภัณฑ์และการบริการ (Product &
Solution) ในส่วนที่มีความรู้ความเชี่ยวชาญมากขึ้น
เชื่อมโยงกับแต่ละอุตสาหกรรมตามขนาดธุรกิจที่เป็นกลุ่มลูกค้าเป้าหมาย ซึ่งมีศักยภาพการทำกำไรสูง
เพื่อเป็นการลดความเสี่ยงที่อาจจะเกิดขึ้น รวมทั้งการเจาะกลุ่มเป้าหมายที่เป็นตลาดเฉพาะ
(Niche Market) มากขึ้น อาทิ ระบบคลังข้อมูล (Data Warehouse)
ระบบบริหารจัดการงานเทคโนโลยีสารสนเทศ (Business Service Management)
ที่ปรึกษาไอทีเชิงกลยุทธ์ (IT Consulting) ระบบบริหารจัดการความปลอดภัยของข้อมูล
(Security and Identity Management)
มาตรฐานการพัฒนาระบบบริหารจัดการงานบริการด้านเทคโนโลยีสารสนเทศ (Information
Technology Infrastructure Library : ITIL) ระบบรักษาความปลอดภัยของข้อมูล
(Information Security) และระบบเครื่องแม่ข่ายและการจัดเก็บข้อมูล (System and
Storage) โดยให้ความสำคัญกับการพัฒนาผลิตภัณฑ์ใหม่ ๆ อย่างต่อเนื่อง
และลดความสำคัญกับการรับงานในลักษณะการจ้างเหมาแบบเบ็ดเสร็จ (Turnkey) เช่น
การรับจ้างเขียนซอฟต์แวร์ เนื่องจากมีความเสี่ยงในการดำเนินงานสูง และอัตราของผลกำไรน้อย
รวมถึงโครงการที่ต้องมีการปรับแก้งานให้ตรงกับรายละเอียดงานของลูกค้า (Customization)
จำนวนมาก

นอกจากนี้ บริษัทยังมุ่งให้ความสำคัญกับปรับปรุงระบบโครงสร้างพื้นฐานด้านเทคโนโลยีสารสนเทศ
(Infrastructure) ภายในองค์กร เพื่อเพิ่มประสิทธิภาพระบบงานภายใน
และรองรับการขยายงานและการเติบโตทางธุรกิจในอนาคต
ทั้งในด้านกระบวนการทำงานและการพัฒนาคุณภาพงาน เพื่อรองรับเทคโนโลยีใหม่ ๆ
และการร่วมทุนกับบริษัทชั้นนำขนาดใหญ่ที่มีชื่อเสียง
เพื่อการเติบโตและก้าวสู่ความเป็นบริษัทชั้นนำในอีกระดับหนึ่ง
เห็นได้จากการที่บริษัทได้มีการปรับปรุงระบบโครงสร้างองค์กรใหม่ในปี 2549
โดยเฉพาะในส่วนบริการให้คำปรึกษาและพัฒนางานด้านเทคโนโลยีสารสนเทศ (Professional
Services) ซึ่งจะช่วยให้เกิดประสิทธิภาพและการบริหารงานที่ง่ายขึ้น
และเสริมสร้างศักยภาพในการแข่งขัน คาดว่าจะเริ่มเห็นผลชัดเจนขึ้นในปี 2550
โดยบริษัทจะเน้นการปรับปรุงประสิทธิภาพระบบภายในให้เข้มแข็งขึ้น
และไม่มีการลงทุนเพิ่มเติมในบริษัทย่อย
แต่จะเน้นการปรับปรุงการบริหารงานบริษัทในเครือให้มีประสิทธิภาพสูงขึ้น
เพื่อผลการดำเนินงานที่ดีขึ้น ซึ่งจะเป็นช่วยเสริมรายได้ให้บริษัทมากขึ้น
โดยจะไม่มีการขยายหรือลงทุนในโครงการขนาดใหญ่เพิ่มเติม เนื่องจากปัจจุบันเริ่มมีปัจจัยเสี่ยงต่าง
ๆ เข้ามามากขึ้น ทำให้มีผลกระทบต่อการดำเนินงาน แต่จะใช้วิธีนำแหล่งทรัพยากร (Resources)
ที่มีอยู่ มาพัฒนาให้เกิดประโยชน์และประสิทธิภาพสูงสุด และมูลค่าเพิ่ม (Value Added) สูงขึ้น
รวมทั้งการควบคุมปัจจัยเสี่ยงด้านต่าง ๆ โดยเฉพาะปัจจัยภายนอก
เพื่อให้การดำเนินธุรกิจมีประสิทธิภาพสูงสุด

ส่วนตลาดต่างประเทศบริษัทมีแผนที่จะขยายการให้บริการไปสู่ตลาดดังกล่าวมากขึ้น
ซึ่งขณะนี้อยู่ระหว่างเตรียมความพร้อม และศึกษาความเป็นไปได้ เห็นได้จากในปี 2549
ที่บริษัทเริ่มมีการส่งบุคลากรไปพัฒนางาน (Implementation) ในต่างประเทศ เช่น มาเลเซีย
ซึ่งขณะนี้อยู่ระหว่างการศึกษาตลาดในประเทศญี่ปุ่น เนื่องจากมีปัญหาการขาดแคลนบุคลากร
ส่งผลให้มีค่าจ้างแรงงานที่สูง โดยลักษณะงานส่วนใหญ่จะเป็นการว่าจ้างบริษัทภายนอก
(Outsource) จากต่างประเทศให้ดำเนินการแทน
ขณะที่บริษัทเองก็มีพันธมิตรที่ทำตลาดอยู่ในประเทศญี่ปุ่น
จึงถือเป็นช่องทางและโอกาสที่ดีในการขยายตลาด นอกจากนี้
ยังอยู่ระหว่างการศึกษาความเป็นไปได้ที่จะไปตั้งสำนักงานเพื่อให้บริการที่ประเทศอินเดีย
เนื่องจากมีต้นทุนแรงงานต่ำ โดยมีกลุ่มลูกค้าหลักคือประเทศในแถบยุโรปและสหรัฐอเมริกา
อย่างไรก็ดี การที่บริษัทจะขยายตลาดไปสู่ต่างประเทศได้
จำเป็นต้องใช้ระยะเวลาหนึ่งในการเตรียมความพร้อม เพื่อรองรับการแข่งขันที่จะมีขึ้น
โดยในเบื้องต้นบริษัทจะเน้นการพัฒนาตลาดในประเทศให้มีความเข้มแข็งก่อน
เนื่องจากการแข่งขันในตลาดดังกล่าวต้องใช้ทักษะความรู้ความสามารถของบุคลากรเป็นสำคัญ